

**РЕПУБЛИКА СРБИЈА**

**Министарство просвете, науке и технолошког развоја**,

на основу члана 71. став 2. Закона о основама система образовања и васпитања („Службени гласник РС“, 88/17) и Правилника о остваривању образовно-васпитног рада у иностранству („Службени гласник РС”, бр. 28/18 ), расписује

**КОНКУРС**

**за избор координатора**

**образовно-васпитног рада на српском језику у иностранству**

**I.** Кандидат, који жели да конкурише, мора да испуњава посебне услове за координатора, предвиђене одредбама Правилника о остваривању образовно-васпитног рада у иностранству и то:

 1) да је у радном односу на неодређено време на пословима образовања и васпитања у Републици Србији:

2) да поседује дозволу за рад - лиценцу;

3) да има најмање десет година радног искуства у области образовања и васпитања, од тога осам година у образовно-васпитној установи (школи);

3) да поседује компетенције за праћење и вредновање квалитета образовно-васпитног рада;

4) да поседује искуство на пословима стручно-педагошког и инструктивно-педагошког надзора;

5) да поседује уверења и потврде којима доказује стално стручно усавршавање у области образовања, у складу са правилником којим се прописује стручно усавршавање;

6) да зна један светски језик, на нивоу Б1 Заједничког европског језичког оквира;

 7) да испуњава услове прописане законом и правилником којим се прописује врста стручне спреме наставника и стручног сарадника у основној школи за остваривање наставе.

**II.** Конкурс се расписује за ангажовање координатора образовно-васпитног рада на српском језику **у Савезној Републици Немачкој.**

**III.** Кандидати који конкуришу обавезни су да уз своје пријаве доставе:

1) пријаву;

2) радну биографију;

3) документацију којом се доказује испуњеност услова Конкурса из тачке 1, 2, 3, 4, 5, 6, 7 (копије докумената **морају бити оверене**);

4) контакт податке (адреса и место боравка, адресу електронске поште, лични контакт телефон и телефон установе у којој су запослени).

**IV.** Пријаве са потребном документацијом кандидати могу послати на следећу адресу:

**МИНИСТАРСТВО ПРОСВЕТЕ,**

**НАУКЕ И ТЕХНОЛОШКОГ РАЗВОЈА,**

**11 000 Београд, Немањина 22-26,**

**са назнаком: Пријава на конкурс - избор координатора образовно-васпитног рада на српском језику у иностранству.**

**V.** Рок за доставу пријава и потребне документације је **30. април 2018. године**.

**VI.** Пријаве и приложена документација се **не враћају**.

**VII.** Непотпуне и неблаговремене пријаве **неће бити разматране.**

**VIII.** По истеку рока за доставу пријава, кандидати који су доставили уредну документацију и испуњавају услове прописане Конкурсом, биће благовремено обавештени о месту и времену интервјуа, који ће са кандидатима водити Комисија за избор наставника који се упућују у иностранство.

**IX.** Коначну одлуку о избору координатора образовно-васпитног рада на српском језику у СР Немачкој доноси министар просвете, науке и технолошког развоја.

|  |  |
| --- | --- |
|  |  |
|  | **МИНИСТАР****Mладен Шарчевић**  |